עיניה התכולות (סרט)

עיניה התכולות (באנגלית: The Pale Blue Eye, בתרגום חופשי: העין התכולה) הוא מותחן בלשי גותי תקופתי בבימויו של סקוט קופר שגם כתב את התסריט. בתפקידים הראשיים: כריסטיאן בייל והארי מלינג. קופר ובייל הפיקו יחד עבור חברת "סרטי קרוס קריק" (אנ'). זהו שיתוף הפעולה השלישי במספר בין קופר ובייל, אחרי "אחים בדם" (אנ') (2013) ו"אויבים" (אנ') (2017). הסרט הוא עיבוד קולנועי של רומן באותו שם מאת לואיס באיארד, שיצא לאור בשנת 2006, ובישראל – בשנת 2008, בתרגום לעברית מאת אופירה רהט. באיארד כתב את הספר כמחווה לסופר והמשורר האמריקאי אדגר אלן פו, ולספרות הבלשית הגותית. שמם המקורי באנגלית של הספר והסרט, נלקח מהסיפור הקצר "הלב המסגיר" מאת פו משנת 1843. בתרגומו של עודד וולקשטיין, השם העברי הוא "הלב המדובב". בסיפור זה מתאר המספר כיצד הביט באימה כלפי מטה בפניו של קורבנו, אשר "אחת מעיניו דמתה לעינו של עיט (או: נשר) – עין תכלת מכוסה בקרום". העלילה, במתכונת של סיפורי בלשים בסגנון "מי עשה את זה?" (אנ'), עוסקת במאמציו של בלש משטרה בדימוס לפענח סדרת מעשי רצח שהתרחשה בשנת 1830 באקדמיה הצבאית של ארצות הברית בווסט פוינט. "נטפליקס" רכשה את זכויות ההפצה העולמיות של הסרט מראש בסכום שיא של 55 מיליון דולר, במסגרת יריד הסרטים האירופאי שהתקיים במקביל לפסטיבל הסרטים הבינלאומי בברלין 2021. הסרט יצא לבתי קולנוע נבחרים בארצות הברית ב-23 בדצמבר 2022, ומשודר ב"נטפליקס" החל מ-6 בינואר 2023. באוקטובר 1830 נמצאת ערב אחד גופתו התלויה של לרוי פריי, צוער באקדמיית "וסט פוינט", אירוע הנחשד כהתאבדות נוכח המשטר הנוקשה באקדמיה. למחרת מתברר שאלמוני פרץ לחדר בבית החולים שבו הונחה הגופה, ועקר מתוכה את הלב בשלמותו. באחת מידיו של המת נמצאת פיסת נייר. מחשש לפגיעה במוניטין של המוסד, נקרא אוגוסטוס לנדור, בלש לשעבר במשטרת ניו יורק, לפענח את הרצח, ומתבקש לקיים חקירה חשאית. במהלך החקירה מתגייס לעזרתו אדגר אלן פו, צוער צעיר באקדמיה, עגמומי ומוזר, שכבר פרסם שלושה קובצי שירה. השניים מגיעים למסקנה שהרצח קשור לעיסוק במעשי כישוף. במהלך החקירה נמצאת גופתו של צוער רנדי באלינג'ר תלויה באזור פראי מחוץ לאקדמיה, כשגם ליבו נעקר אך בגסות, השונה מהקפדנות שבה נעקר ליבו של פריי. צוער שלישי, ג'וליוס סטודארד, שהיה בחבורה אחת עם פריי ובאלינג'ר, בורח מהאקדמיה, ככל הנראה מכיוון שחשש שהוא יהיה הנרצח הבא. הרמזים מובילים את לנדור ופו למשפחתו של הרופא ד"ר דניאל מרקוויז, שהוכנס מלכתחילה בסוד החקירה על מנת לסייע בנתיחות שלאחר המוות. החשד העיקרי נופל על בנו ובתו של מרקוויז, ארטימוס, אף הוא צוער ב"וסט פוינט", וליאה, הסובלת מהתקפי פרכוסים. בהמשך מתברר שליאה הייתה שותפה לכת שעסקה בכישוף, ובבית משפחת מרקוויז נמצאת חליפת מדים ישנה אשר שמשה להתחזות לקצין. ליאה מפתה את אדגר, המתנדב לעשות ככל שיעלה על רוחה. אדגר מתעורר ומוצא שהוא הושאר לדמם למוות, בעוד ארטימוס וליאה מנסים לעקור את ליבו, כחלק מטקס שנועד לרפא את ליאה מהתקפי הפרכוסים. במאבק ביניהם הבית עולה בלהבות, ואוגוסטוס מגיע בזמן להציל את אדגר, בעוד ארטימוס וליאה נמחצים תחת קורות הבית המתמוטט. מפקדי הצבא מודים לאוגוסטוס לנדור על שירותיו, מתוך הנחה שהפרשה פוענחה. אחרי שאדגר מחלים ומתאושש מסכנת המוות שהיה צפוי לו, הוא מגלה שכתב היד שעל גבי הפתק שנמצא בידו של הקורבן הראשון, תואם את כתב ידו של אוגוסטוס לנדור. בעקבות חיבור כל המידע שהצטבר בחקירה, אדגר מבין שלנדור הוא רוצח הצוערים, ומעמת אותו עם העובדות. לנדור מודה שהוא אכן עשה את מעשי הרצח, ומספר ששנתיים קודם לכן, בתו נחטפה ונאנסה בידי שלושת הצוערים פריי, באלינג'ר וסטודארד, וכתוצאה מהטראומה שנגרמה לה, היא התאבדה בקפיצה מצוק לעיניו, בעודו מתחנן באוזניה שתחזור בה מכוונת ההתאבדות. בשגעונו, לנדור יצא לנקום את מות בתו. הוא השאיר פתק מזויף עבור באלינג'ר כדי לפתות אותו לצאת בלילה, ואז תלה אותו. מכיוון שסיור נקרה למקום, לנדור נאלץ להסתלק והותיר שם את הגופה. ליאה וארטימוס מרקוויז נתקלו בגופה במקרה, גנבו אותה ועקרו ממנה את הלב במסגרת הטקס שלהם. אוגוסטוס ניצל את ההזדמנות והפליל את השניים ברצח. אחר כך הוא רצח באותה שיטה את באלינג'ר, ובדה ראיות כאילו הרצח היה חלק מטקס כישוף. בסוף וידויו אומר לנדור לפו שאין לו כוונה לרדוף את סטודארד שברח, והוא מקווה שהלה יבלה את שארית ימיו כשהוא נאלץ להסתכל מעבר לכתפו. אדגר מסביר לאוגוסטוס שהפתק שנותר בידו, די בו כדי לשלוח את לנדור אל הגרדום בעקבות מעשי הרצח שעשה, אולם לפני שהוא נפרד ממנו, אדגר שורף את הפתק לעיני לנדור. בסוף הסרט נראה אוגוסטוס לנדור על הצוק שממנו קפצה בתו אל מותה, שולח באוויר סרט שנשאר משמלתה, ונפרד ממנה. הרעיון להפיק את הסרט היה משאת נפש של סקוט קופר יותר מעשור. ב-26 בפברואר 2021 נמסר שסקוט קופר וכריסטיאן בייל ישובו לשתף פעולה בעיבוד קולנועי לרומן מאת לואיס באיארד, לפי תסריט מאת סקוט קופר עצמו. את הפרויקט תפיק ותממן חברת "סרטי קרוס קריק", אותה ייצג טיילר טומפסון, יחד עם קופר ובייל, וכן המפיק ג'ון לשר (אנ'). ב-9 ביוני 2021 נמסר שהשחקן האנגלי הארי מלינג נבחר לגלם את דמותו של אדגר אלן פו הצעיר, לצידו של כריסטיאן בייל בדמות הבלש אוגוסטוס לנדור. ב-1 בדצמבר נמסר שצוות שחקני הסרט הושלם, עם צירופם של 16 שחקניות ושחקנים: ג'יליאן אנדרסון, לוסי בוינטון, שארלוט גינסבורג, טובי ג'ונס, הארי לוטי, סיימון מקברני, טימותי ספול, הדלי רובינסון, ג'ואי ברוקס, ברנן קוק, גידיון גליק, פרד השינגר, מאט הלם, סטיבן מאייר, צ'ארלי טהאן ורוברט דובאל. צילומי הסרט התחילו ב-29 בנובמבר 2021, והסתיימו ב-25 בפברואר 2022. הצילומים נערכו בפיטסבורג, בקמפוס מכללת וסטמינסטר (אנ') שבניו וילמינגטון, ובפארק המדינה מק'קונלס מיל (אנ') שבפנסילבניה, וכן בניו יורק. ב-6 במרץ 2021 נודע שחברת "נטפליקס" רכשה את הסרט מראש בסכום של כ-55 מיליון דולר אמריקני, בעסקה שהתבצעה במסגרת יריד הסרטים האירופאי (European Film Market) לשנת 2021, והסכום נחשב לשיא בינלאומי לעסקה ביריד זה. הסרט יצא לבתי קולנוע נבחרים בארצות הברית ב-23 בדצמבר 2022, וב-6 בינואר 2023 הוא עלה לשידור בשירות הזרמת המדיה של "נטפליקס". נכון ל-13 בינואר 2023, במאגר ביקורות הסרטים "Rotten Tomatoes" עומד שיעור הדעות החיוביות על 64%, עם דירוג ממוצע של 6.00/10, בשקלול 145 ביקורות. סיכום דעות המבקרים הוא שהסרט חסר את המבט הנוקב של ספר המקור, אך עלילת המסתורין המלוהקת היטב, מסקרנת דיה כדי להתעמק בה. באתר "Metacritic" עומד ציון הסרט על 56/100, בשקלול 40 ביקורות מעורבות עד ממוצעות. מבקרי קולנוע ציינו שמשחקו של הארי מלינג בתפקיד אדגר אלן פו, מתעלה מעל בינוניותו של הסרט משופע הכוכבים. לדעתו של נמרוד שובל באתר האינטרנט "סרט", התפנית בסיום העלילה עושה מחווה יפה וגדולה לאבי ספרות האימה הבלשית, ומשאירה את הצופים עם טעם טוב, אולם ככל שהעלילה פונה לתחום העל-טבעי, האמינות מתערערת והסרט מקבל טעם מטופש למדי. אור סיגולי כתב בבלוג סקירות הקולנוע "סריטה" שמדובר בדרמת מתח סבירה עם אלמנטים מניחים את הדעת, וציין לחיוב את התפנית בסוף העלילה, ואת מלינג במשחק מצוין המצדיק את הציפייה, אך זהו סרט נטול אישיות וחסר השראה. לדעת יעל שוב, זהו סרט איטי, חלול ומשמים, שהדרמה של דמויותיו לא מצדיקה את מהלכיו העלילתיים. נעמה רק כתבה ב"וואלה!" שהסרט מהנה ברובו, אבל סובל מפתרון מטופש וצוות שחקנים שמתבזבז על דמויות משמימות. זוהר אורבך הביע את דעתו ב"מאקו", שאמנם יש בסרט אווירה דומיננטית של אימה גותית, אך הוא לא משאיר חותם על הצופה, ותפקידו של בייל נטול אנרגיה, לעומת מלינג שעושה, לדברי אורבך, עבודה נהדרת. באתר "ערוץ 7", אריאל פייגלין סבר שהעלילה אמנם חביבה למדי, אך נמתחת באופן מייגע, והסרט נופל היכן שנופלות דרמות תקופתיות רבות, בהנחה שסיפור ישן צריך להיות איטי ובצבעים קודרים. בביקורת בכתב העת "רולינג סטון" כתב ק' אוסטין קולינס שמדובר בסרט כבד, לא בהכרח בטובתו, משום שקדרותו המתיימרת להיות פרשנות נאה על אמריקה הגותית, מפריעה לקטעים העסיסיים והביזאריים יותר. קולינס סבור שהתפנית הנוגעת ללנדור, כמו גם פולחן השטן, חיות מתות ואנשים עשירים וגחמניים, כל אלה מתבררים כמעניינים פחות, לאור נוכחותו של מלינג המתעלה מעל צוות השחקנים, ומעמיד במרכז את דמותו של פו. "עיניה התכולות", במסד הנתונים הקולנועיים IMDb (באנגלית) "עיניה התכולות", באתר נטפליקס "עיניה התכולות", באתר AllMovie (באנגלית) "עיניה התכולות", באתר Rotten Tomatoes (באנגלית) "עיניה התכולות", באתר Metacritic (באנגלית) "עיניה התכולות", במסד הנתונים הקולנועיים KinoPoisk (ברוסית) "עיניה התכולות", קדימון הסרט בערוץ "נטפליקס", באתר יוטיוב, 7 בדצמבר 2022 מאנגלית: Whodunit או Whodunnit, שיבוש מכוון של Who [has] done it?, בעברית: "מי עשה את זה?", סגנון קלאסי של תעלומות שבהן מפוזרים רמזים המאתגרים את הקוראים או הצופים לפתור את התעלומה בעצמם, ביחד עם הבלש, וזהות מבצע הפשע מתבררת רק בסוף הסרט. יריד הקולנוע האירופאי הוא אירוע עסקי המתקיים מדי שנה לצד יריד הסרטים הבינלאומי בברלין. Kjaergaard, Bo (August 31, 2022). The Pale Blue Eye. Digital.TV. retrieved October 5, 2022 Dick, Jeremy (March 6, 2021). Christian Bale's Gothic Horror Movie The Pale Blue Eye Goes Straight to Netflix. Movie Web. Retrieved March 12, 2021 Fleming, Mike Jr. (February 26, 2021) Christian Bale & Director Scott Cooper Re-Team On Cross Creek’s ‘The Pale Blue Eye’ – EFM. Deadline Hollywood. Retrieved February 27, 2021 Pearson, Ben (February 26, 2021). ‘The Pale Blue Eye’ Will Reunite Christian Bale with Director Scott Cooper. Slashfilm. Retrieved February 27, 2021 Bayard, Louis (2006). The pale blue eye : a novel. New York: HarperCollins. ISBN 0060733977 באיארד, לואיס (2008). עיניה התכולות, תרגום: אופירה רהט. ירושלים: כתר. באתר הספרייה הלאומית פרק ראשון: לואיס באיארד יוצר מחווה היסטורית לאדגר אלן פו ולז'אנר הספרותי שיצר: ספרות בלשית גותית. מתוך "עיניה התכולות", באתר וואלה, 15 בספטמבר 2008 Squires, John (February 26, 2021). ‘The Pale Blue Eye’: Christian Bale Starring in Murder-Mystery That Features Edgar Allan Poe as a Character. Bloody Disgusting. Retrieved February 27, 2021 De Semlyen, Phil (November 2, 2022). ‘The Pale Blue Eye’: Everything we know about the blood-curdling new Netflix thriller. Time Out, retrieved December 9, 2022 אדגר אלן פו, הלב-המדובב, באתר "פרויקט הסיפור הקצר", תרגום: עודד וולקשטיין Whodunit. Educalingo. Retrieved March 12, 2021 whodunnit. Urban Dictionary. Retrieved March 12, 2021 Whodunit meaning. Your Dictionary. Retrieved March 12, 2021 Christian Bale starring in The Pale Blue Eye. NBC Right Now. March 1, 2021. Retrieved March 3, 2021 Franklin, Garth (march 7, 2021). Netflix Buys “Pale Blue Eye” For $55M. Dark Horizons. Retrieved March 7, 2021 Moore, Kasey (August 30, 2022). ‘The Pale Blue Eye’ Christian Bale Netflix Movie: What We Know So Far. What's on Netflix, retrieved August 30, 2022 Squires, John (August 30, 2022). ‘The Pale Blue Eye’ – First Look at Christian Bale in ‘Antlers’ Director’s Netflix Movie. Bloody Disgusting, retrieved August 31, 2022 Asatryan, Tigran (December 2, 2021). ‘The Pale Blue Eye’ Christian Bale Netflix Movie: Filming Begins & What We Know So Far. What's on Netflix. Retrieved March 17, 2021 The Pale Blue Eye (2022) Full cast & crew. IMDb, retrieved December 9, 2022 Goldstein, Gary (December 22, 2022). Review: A striking look elevates Christian Bale murder-mystery ‘The Pale Blue Eye’. Los Angeles Times, retrieved December 24, 2022 Dragna, Anthony (December 9, 2022). John Fetterman has a cameo in an upcoming Christian Bale movie. The two have actually worked together before. Politico, retrieved December 19, 2022 kroll, Justin (June 9, 2021). ‘Queen’s Gambit’ Alum Harry Melling To Play Edgar Allan Poe Opposite Christian Bale in Scott Cooper’s ‘The Pale Blue Eye’. Deadline Hollywood. Retrieved June 9, 2021 Grobar, Matt (December 1, 2021). Scott Cooper’s Netflix Pic ‘The Pale Blue Eye’ Adds Gillian Anderson, Lucy Boynton, Timothy Spall, Fred Hechinger, Robert Duvall & More. Deadline Hollywood. Retrieved December 2, 2021 Hansen, Renee (March 10, 2021). The Pale Blue Eye release date, cast, synopsis, trailer and more. Netflix Life. Retrieved December 2, 2021 Christian Bale To Star In ‘The Pale Blue Eye,’ New Netflix Movie Filmed In Pittsburgh. CBS Pittsburgh, October 9, 2021. Retrieved October 30, 2021 Sirianni, Pete (December 9, 2021). 'Cool to see': Filming for Netflix movie starring Christian Bale transforms Westminster College campus. The Tribune-Democrat. Retrieved January 7, 2022 The Profile of the European Film Market. EFM Online. Retrrieved March 12, 2021 Weisman, Andreas (March 6, 2021). Netflix Strikes EFM Record $55M Worldwide Deal For Christian Bale Thriller ‘The Pale Blue Eye’. Deadline Hollywood. Retrieved March 6, 2021 Maas, Jennifer (March 6, 2021). Christian Bale Thriller ‘The Pale Blue Eye’ Acquired by Netflix in $55 Million Worldwide Deal. The Wrap. Retrieved March 7, 2021 D'Alessandro, Anthony (August 30, 2022). Netflix Fall & Holiday Film Slate Includes Release Dates For ‘Bardo’, ‘The Pale Blue Eye’, ‘Roald Dahl’s Matilda The Musical’ & More – Full List. Deadline Hollywood, retrieved August 30, 2022 The Pale Blue Eye. Rotten Tomatoes, retrieved January 7, 2023 The Pale Blue Eye 2022. Metacritic, retrieved January 7, 2022 שובל, נמרוד, ‏"עיניה התכולות": ביקורת סרט נטפליקס, באתר "סרט", 10 בינואר 2023 סיגולי, אור, ‏"עיניה התכולות", סקירת נטפליקס, באתר "סריטה", 8 בינואר 2023, אוחזר ב-13 בינואר 2023 שוב, יעל, ‏זהו אחד הסרטים התמוהים ביותר שראינו זה זמן רב. לא בקטע כיפי, באתר "Time Out ישראל", 10 בינואר 2023, אוחזר ב-13 בינואר 2023 רק, נעמה‏, זאת מחווה מקורית לאחד מגדולי הסופרים. היא מתבזבזת על סרט שכתוב גרוע, באתר וואלה, 6 בינואר 2023 אורבך, זוהר, ‏בינואר 2023/Article-f24d02d8b169581026.htm "עיניה התכולות" היה יכול להיות מעניין, אם השנה הייתה 1993, באתר ‏מאקו‏ פייגלין, אריאל, ביקורת סרט: על המחווה הזו היה עדיף לוותר - או לפחות לקצר, באתר ערוץ 7, 13 בינואר 2023 Collins, K. Austin (January 6, 2023). ‘The Pale Blue Eye’: Christian Bale and Edgar Allan Poe Solve Murders on Netflix, Retrieved January 13, 2023